S svojo prisotnostjo na koncertu sta večer obogatila podžupan Tomaž Smole in župan Dušan Strnad. Ob tej priložnosti so namreč organizatorji koncerta izkazali posebno pozornost svojima mladima sokrajanoma, letošnjima diamantnima maturantoma Andreji Grabnar in Martinu Čebularju. Obema je priložnostno darilo izročil predsednik KS Dob Jože Polončič, župan Dušan Strnad pa jima je podelil spominski kovanec v podobi občinske znamke Prijetno domače. Ob tem je povedal: »Trenutno se v občini ukvarjamo s prenosom znanja med generacijami, starejši prenašajo na mlajše, izjemno pa smo veseli, da za nami prihajajo mladi, ki z vsem srcem in vnemo delajo vsak v svojem kraju, sodelujejo v društvih in so garancija, da bo v naši občini še naprej prijetno domače. Zelo sem vesel, da so med mladimi posamezniki, kot sta diamantna maturanta iz KS Dob. Vsi smo lahko ponosni nanju, jaz osebno zelo, občina tudi, verjamem pa, da vi sokrajani še najbolj. Z veseljem jima izročam spominski kovanec Prijetno domače, naj vama bo v spodbudo, da bosta v življenju dosegla še veliko. Ponosni smo na vaju«, je še dodal župan Strnad.